Joost wil biografie keerJoost en Amor Die voormalige Springbokrugbyspeler, Joost van der Westhuizen, se prokureurs het ’n dringende aansoek by die hof ingedien om te verhoed dat ŉ boek van sy lewe en huwelik saam Amor gepubliseer word, het Beeld Maandag berig. Ferdi Hartzenberg, Van der Westhuizen se prokureur, het gesê sy kliënt, wat aan gevorderde motorneuronsiekte (MNS) lei, se gesondheid kan nadelig beïnvloed word as die boek, wat deur die joernalis Gavin Prins geskryf word, gepubliseer word. “Die ‘bottom line’ is enige onnodige stres en kommer oor die boek in die lig van sy siekte kan tot sy vervroegde dood lei omdat stres dodelik is vir MNS,” het Hartzenberg gesê. “Die vraag wat ons in die hof gaan vra, is of dit regtens aanvaarbaar is dat onder meer Joost se reg op lewe ondergeskik is aan mnr. Prins se reg op vryheid van spraak.” Prins en sy prokureur, Willem de Klerk, het Sondag nie op verskeie versoeke van Beeld om kommentaar te lewer, reageer nie. Die boek se voorlopige titel is Joost en Amor – agter die skerms, en die boek sal moontlik vroeg in Oktober verskyn. Die aansoek is vir 1 Oktober op die hofrol geplaas. -SAPA